“พาณิชย์” เผยพิษ “โควิด” กระทบค้าชายแดน-ผ่านแดน 8 เดือน ปี 63 หดวูบ 7.42%
“กระทรวงพาณิชย์” เผยพิษ “โควิด” กระทบค้าชายแดน-ผ่านแดน 8 เดือน ปี 63 หดวูบ 7.42%
“กระทรวงพาณิชย์” เผยพิษ “โควิด” กระทบค้าชายแดน-ผ่านแดน 8 เดือน ปี 63 หดวูบ 7.42%
7 ต.ค. 2563

นายกีรติ รัชโน อธิบดีกรมการค้าต่างประเทศ กระทรวงพาณิชย์ เผยการค้าชายแดนและผ่านแดนของไทยในช่วง 8 เดือนแรกของปีนี้ (ม.ค.-ส.ค.63) มีมูลค่ารวมทั้งสิ้น 852,677 ล้านบาท ลดลง 7.42% จากช่วงเดียวกันของปีก่อน แบ่งเป็น การส่งออก 494,386 ล้านบาท ลดลง 7.37% และการนำเข้า 358,291 ล้านบาท ลดลง 7.49% เกินดุลการค้า 136,095 ล้านบาท โดยสาเหตุที่การค้าชายแดนและผ่านแดนที่ปรับตัวลดลง เพราะได้รับผลกระทบจากการแพร่ระบาดของโควิด-19 ทำให้มีการปิดด่านชายแดนการค้าทั้งสองฝ่าย เพื่อป้องกันการแพร่ระบาด ทำให้กระทบต่อการส่งออกและนำเข้า
สำหรับสถิติการค้าชายแดนกับเพื่อนบ้าน 4 ประเทศ (มาเลเซีย เมียนมา สปป.ลาว และกัมพูชา) ในช่วง 8 เดือนแรกของปี 2563 มาเลเซียเป็นคู่ค้าอันดับหนึ่งมีมูลค่าการค้ารวม 151,978 ล้านบาท ลดลง 20.95% รองลงมาคือ สปป.ลาว มูลค่า 123,395 ล้านบาท ลดลง 6.33% เมียนมา มูลค่า 114,442 ล้านบาท ลดลง 13.02% และกัมพูชา มูลค่า 107,500 ล้านบาท เพิ่มขึ้น 1.09%
โดยสินค้าส่งออกที่สำคัญของไทยไปมาเลเซีย ได้แก่ ยางพารา เครื่องคอมพิวเตอร์ อุปกรณ์และส่วนประกอบ และแผงวงจรไฟฟ้า สปป.ลาว ได้แก่ น้ำมันดีเซล สินค้าปศุสัตว์อื่นๆ และน้ำมันสำเร็จรูปอื่นๆ เมียนมา ได้แก่ เครื่องดื่มที่ไม่มีแอลกอฮอล์ น้ำมันดีเซล และผ้าผืนและด้าย และกัมพูชา ได้แก่ เครื่องดื่มที่ไม่มีแอลกอฮอล์ สินค้าปศุสัตว์อื่นๆ และรถยนต์นั่ง
ด้านการค้าผ่านแดนไปยังจีน สิงคโปร์ เวียดนาม และประเทศอื่นๆ พบว่า จีนเป็นคู่ค้าอันดับหนึ่งมีมูลค่าการค้ารวม 153,718 ล้านบาท เพิ่มขึ้น 13.58% รองลงมา คือ สิงคโปร์ มูลค่า 56,773 ล้านบาท เพิ่มขึ้น 12.02% เวียดนาม มูลค่า 39,720 ล้านบาท ลดลง 20.56% และประเทศอื่นๆ มูลค่า 105,150 ล้านบาท ลดลง 14.59% สินค้าส่งออกที่สำคัญของไทยไปจีน ได้แก่ ผลไม้สด แช่เย็น แช่แข็ง และแห้ง เครื่องคอมพิวเตอร์ อุปกรณ์ และส่วนประกอบ และผลิตภัณฑ์ยาง สิงคโปร์ ได้แก่ เครื่องยนต์สันดาปภายในแบบลูกสูบและส่วนประกอบ เครื่องคอมพิวเตอร์ อุปกรณ์ และส่วนประกอบ และแผงวงจรไฟฟ้า และเวียดนาม ได้แก่ ผลไม้สด แช่เย็น แช่แข็ง และแห้ง เครื่องดื่มที่ไม่มีแอลกอฮอล์ อุปกรณ์กึ่งตัวนำ ทรานซิสเตอร์ และไดโอด
อธิบดีกรมการค้าต่างประเทศ กล่าวว่า ในช่วงกลางเดือนสิงหาคม 2563 เมียนมาได้รับผลกระทบจากการแพร่ระบาดของโควิด-19 ระลอกที่ 2 และส่งผลให้ผู้ว่าราชการจังหวัดตามชายแดนไทย ประกาศระงับการเดินทางเข้า-ออกของบุคคล ยานพาหนะ และสิ่งของ เป็นการชั่วคราว ณ จุดผ่อนปรนการค้า ในจังหวัดแม่ฮ่องสอน 3 แห่ง คือ 1) จุดผ่อนปรนการค้าห้วนต้นนุ่นติดกับรัฐคะยา 2) จุดผ่อนปรนการค้าบ้านแม่สามแลบติดกับรัฐกะเหรี่ยง 3) จุดผ่อนปรนการค้าบ้านห้วยผึ้งติดกับรัฐฉาน และในจังหวัดกาญจนบุรี 1 แห่ง คือ จุดผ่านแดนชั่วคราว ด่านพระเจดีย์สามองค์ติดกับภาคตะนาวศรี ทำให้สถานการณ์เปิดจุดผ่านแดน (จุดผ่านแดนถาวร/จุดผ่านแดนชั่วคราว/จุดผ่อนปรนการค้าและการท่องเที่ยว/จุดผ่อนปรนพิเศษ) ของไทยเหลือเพียง 36 แห่ง จากทั้งหมด 97 แห่งทั่วประเทศ
ทั้งนี้ กรมฯ จะติดตามสถานการณ์ เพื่อหาแนวทางผลักดันในการอำนวยความสะดวกทางการค้า ณ จุดผ่านแดน เพื่อให้การขนส่งสินค้ามีความคล่องตัวมากขึ้นต่อไป